杨万里
跋王顺伯所藏欧公集古録序真迹
遂初欣遇两诗伯，临川先生一禅客。
三人情好元不疏，秪是相逢逢不得。
渠有正观碑，侬有永和词。
真赝争到底，未说妍与媸。
珊瑚击得如粉碎，赵璧慱城翻手悔。
不似三家斗断碑，夜半战酣莫先退。
皇朝爱碑首欧阳，集古万卷六一堂。
玄珪漆玉堆墨宝，黟霜黑水涂缁裳。
临川无端汲古手，席卷欧家都奄有。
岣山科斗不要论，峄山野火不经焚。
尤家沉家喙如铁，未放临川第一勋。
不知临川何许得尤物，集古序篇出真笔。
遂初心妒口不言，君看跋语犹怅然。